钦定古今图书集成/明伦汇编/闺媛典/第341卷 > 尹氏
## 钦定古今图书集成/明伦汇编/闺媛典/第341卷 > 尹氏

按《晋书列女传》：尹氏，天水冀人也。幼好学，清辩有志
节。初适扶风马元正，正卒，为李元盛继室。以再醮之
故，三年不言。抚前妻子，逾于己生。盛之创业也，谋谟
经略，多所毗赞，故西州谚曰：“李、尹王敦煌。”及盛薨，子
士业嗣位，尊为太后。士业将攻沮渠蒙逊，尹氏谓曰：
“汝新造之国，地狭人稀，静以守之，犹惧其失，云何轻
举，窥冀非望！蒙逊骁武，善用兵，汝非其敌。吾观其数
年已来，有并兼之志，且天时人事，似欲归之。今国虽
小，足以为政。知足不辱，道家明诫。不如勉修德政，蓄
力以观之。”士业不从，果为蒙逊所灭。尹氏至姑臧，蒙
逊引见，劳之，对曰：“李氏为胡所灭，知复何言！”或谏之
曰：“母子命悬人手，奈何倨傲！且国败，子孙屠灭，何独
无悲？”尹氏曰：“兴灭死生，理之大分，何为起儿女之悲？
吾一妇人，不能死亡，岂惮斧钺之祸，求为臣妾乎！若
杀我者，吾之愿矣。”蒙逊嘉之，为子茂虔聘其女为妻。
及魏氏以武威公主妻茂虔，尹氏及女迁居酒泉。既
而女卒，抚之不哭，曰：“汝死晚矣！”沮渠无讳时镇酒泉，
每谓尹氏曰：“后诸孙在伊吾，后能去不？”尹氏未测其
言，答曰：“子孙漂流，托身丑虏，老年馀命，当死于此，不
能作旃裘鬼也。”俄而潜奔伊吾，无讳，遣骑追及之。尹
氏谓使者曰：“沮渠酒泉许我归北，何故来追？汝可斩
吾首，归终不回矣。”使者不敢逼而还。年七十五，卒于
伊吾。

按《诚斋杂记》：扶风马元正妻尹氏，天水人也。元正早
死，欲从者久之，其父劝之嫁，尹氏哭指铁井阑曰：“此
上生花，我则再醮。”三年而黄芝生于阑上，遂嫁为李
暠继室。尹氏幼好学，清辩有志节，以再醮之故，三年
不言，抚前妻子逾于己生。暠之创业也，谋谟经略，赞
毗居多。事与吴淑姬颇同。